Menntamálaráðherra , fjármálaráðherra , þjóðminjavörður og aðrir góðir gestir . Þegar Jón Steffensen , þá prófessor emeritus en áður prófessor í líffærafræði við Læknadeild Háskóla Íslands , lést árið 1991 , gaf hann Læknafélagi Íslands aðrar eigur sínar en húseign og bókasafn . Skyldi læknafélagið ráðstafa erfðafénu til hagsbóta fyrir lækningaminjasafn í Nesstofu . Um langt skeið hafði áhugamenn um sögu læknisfræðinnar dreymt um veglega endurreisn Nesstofu og nýtt hlutverk hennar og þessarar fallegu jarðar í Nesi við Seltjörn við varðveislu og sýningu minja , sem tengjast sögu lækninga hér á landi . Fór vel á því að draumurinn snerist um Nes , þar sem Bjarni Pálsson , landlæknir , hóf störf við lækningar og lyfsölu fyrir tæpum 240 árum . Er sú saga kunn og óþarfi að rekja hér . Félag áhugamanna um sögu læknisfræðinnar var stofnað í desember 1964 og var Jón Steffensen formaður þess frá upphafi og til æviloka . Jón var prófessor í líffæra - og lífeðlisfræði , en hafði um langan aldur bæði sem fræði - og áhugamaður lagt sig eftir viðfangsefnum eins og mannfræði , uppruna Íslendinga og sögu læknisfræðinnar . Hann tók þátt í fornleifarannsóknum og annaðist rannsóknir á fundnum mannabeinum fyrir Þjóðminjasafnið um áratugi . Hann safnaði lengi fornum lækningatækjum og hafði forgöngu um endurreisn Nesstofu og stofnun lækningaminjasafns hér . Jón hlaut fjölda viðurkenninga fyrir störf sín heima og heiman . Hann var meðal annars kjörinn dr. med . honoris causa frá Háskóla Íslands 1971 , kjörinn heiðursfélagi Læknafélags Íslands 1983 og stórriddari hinnar íslensku fálkaorðu 1972 . Prófessor Steffensen var um margt sérstæður maður og eftirminnilegur kennari . Muna flestir íslenskir læknar , sem komnir eru á miðjan aldur og umfram það , vel eftir þessum kennara sínum , sem leiddi þá fyrstu árin í læknadeild . Hann var læknissonur frá Akureyri ; foreldrar hans voru Valdemar Steffensen , læknir á Akureyri og Jenny Petra Steffensen , fædd Larsen . Hún var af dönsku foreldri . Jón lauk stúdentsprófi frá Menntaskólanum í Reykjavík 1924 og og kandídatsprófi í læknisfræði frá Háskóla Íslands 1930 . Hann sótti sér framhaldsmenntun til Þýskalands og síðar til Bretlands og var skipaður prófessor í líffæra - og lífeðlisfræði við Háskóla Íslands 1937 . Fékk hann lausn 1970 en kenndi þó við læknadeildina í nokkur ár til viðbótar . Jón birti fjölda ritgerða í innlendum og erlendum vísindaritum og öðrum ritum og fjölluðu flestar ritgerðirnar um þau hugðarefni hans , sem áður er getið . Sigurður Nordal sagði eitthverju sinni að maðurinn lifði ekki af brauði einu saman , brauðið héldi einungis í honum lífinu , maðurinn lifði af ævintýrununum . Með dánargjöf Jóns Steffensens hófst eitt lítið ævintýri af þessu tagi . Sjóðurinn frá Jóni nemur um 44 milljónum króna sem nú er ráðstafað " til hagsbóta fyrir lækningaminjasafn " eins og Jón orðaði það sjálfur . Læknafélagið heldur eftir nægjanlegri fjárhæð til greiðslu óhjákvæmilegs kostnaðar , sem gerður verður upp á næsta ári , en því , sem umfram verður , mun félagið skila til Nesstofusafns . Eftir ítarlegt samráð við áhugamenn um sögu læknisfræðinnar sérstaklega formann þeirra , Halldór Baldursson lækni , og að höfðu samráði við forráðamenn Þjóðminjasafns og Menntamálaráðuneytið og með samþykki ríkisstjórnarinnar festi stjórn Læknafélags Íslands kaup á húsi hér í grennd Nesstofu við Bygggarða 7 og nam kaupverð hennar 33.000.000 , - króna . Ljóst var að húsnæði þetta gæti fullnægt bráðri þörf lækningaminjasafnsins fyrir viðunandi geymsluhúsnæði og starfsaðstöðu minjavarðar og ef til vill sýnaingaraðstöðu , þegar fram í sækti . Til viðbótar verða ríkissjóði afhentar í dag 10.600.000 , - krónur af reiðufé úr dánargjöfinni til nauðsynlegra endurbóta á umræddri húseign . Auk þess leggur Læknafélag Íslands sjálft til tvær milljónir króna úr félagssjóði sínum til að liðka fyrir þessu verkefni . Aðalfundir Læknafélags Íslands hafa sýnt þessu málefni mikinn áhuga um árabil og hefur vilji félagsmanna komið fram í samþykktum aðalfunda um fjárframlög til byggingar lækningaminjasafns . Í dag afhendir Læknafélag Íslands safnverði Nesstofusafns jafnframt fimm myndverk úr búi Jóns Steffensen . Sérhver vegferð hefst með fyrsta skrefinu . Allir gera sér grein fyrir að ekki er verið að leysa húsnæðismál lækningaminjasafnsins til frambúðar að þessu sinni . Við ríkjandi aðstæður er þetta skref hins vegar óhjákvæmilegt . Það er trú mín og von að draumurinn um veglegt og sæmandi lækningaminjasafn í Nesi við Seltjörn verði að veruleika í fyllingu tímans og verði ævintýri komandi kynslóðum til andlegrar næringar . Með þessum orðum vil ég biðja háttvirta ráðherra um að undirrita með mér gjafagerning til lúkningar þessu máli eins og áður hefur verið lýst .